Et nyt initiativ, der skal give pressede mænd et sted at mødes, slår dørene op på torsdag. - Man ved, at lavt uddannede mænd lever mere usundt og dør tidligere. Man ved også, at sundhedsvæsenet har sværere ved at nå mændene. Mænds mødested er en ny måde, hvor mændene kan støtte hinanden måske til en sundere livsstil, fortæller Tina Sillesen, der er en af bagmændene til projektet. Ideen er hentet i Irland, og kongstanken er at give mænd - især mænd , der på en eller anden måde er ramt i livet og fx står udenfor arbejdsmarkedet, er ensomme og uden netværk- et sted at mødes. Bortset fra at røg og alkohol ikke er tilladt, er stedet ifølge ophavsfolkene et åbent og tolerant sted, hvor det er op til mændene selv at finde ud af, hvad de vil mødes om. Mænds Mødested slår dørene op på torsdag i 3F/Dansk Metals lokaler på Hadsundvej og programmet byder blandt andet på Allan Gaarde fra AAB, Jan Hammer fra Rigtige Mænd, og ikke mindst stegt flæsk. Aktørerne bag projektet er 3F, Forum for Mænds Sundhed, og Sundhedscenter Aalborg/Aalborg Kommune.

Referat:
Torsdag er der kick-off på Mænds Mødested. Et sted, der giver mænd, som er ramt i livet, et sted at mødes.